*Projekts*

LATVIJAS REPUBLIKAS MINISTRU KABINETS

2013.gada \_\_.\_\_\_\_\_\_\_ Rīkojums Nr. \_\_\_

Rīgā (prot. Nr. \_\_ \_\_.§)

**Par koncepciju „Valsts informācijas un komunikācijas tehnoloģiju pārvaldības organizatoriskais modelis”**

1. Atbalstīt Valsts informācijas un komunikācijas tehnoloģiju pārvaldības modeļa koncepcijā (turpmāk - koncepcija) piedāvāto risinājumu – daļēji centralizētu valsts informācijas un komunikācijas tehnoloģiju (turpmāk – IKT) pārvaldības modeli.
2. Noteikt Vides aizsardzības un reģionālās attīstības ministriju (turpmāk – VARAM) par atbildīgo institūciju koncepcijas īstenošanā.
3. Lai īstenotu valsts IKT pārvaldības modeļa 1.etapa ieviešanu:
   1. VARAM trīs mēnešu laikā pēc koncepcijas apstiprināšanas veikt nepieciešamos grozījumus Ministru kabineta 2011.gada 29.marta noteikumos Nr.233 „Vides aizsardzības un reģionālās attīstības ministrijas nolikums”, lai izveidotu Valsts IKT organizāciju un nodrošinātu tās funkciju izpildi;
   2. VARAM trīs mēnešu laikā pēc koncepcijas apstiprināšanas aktualizēt un iesniegt apstiprināšanai Ministru kabinetā VARAM resora IKT centralizācijas plānu;
   3. VARAM saskaņā ar aktualizēto resora IKT centralizācijas plānu sešu mēnešu laikā pēc koncepcijas apstiprināšanas veikt nepieciešamos grozījumus VARAM padotības iestāžu nolikumos, nodrošinot Koplietošanas IKT organizācijas funkciju izpildi;
   4. VARAM atbilstoši aktualizētajam resora IKT centralizācijas plānam īstenot VARAM un tās padotības iestāžu IKT centralizāciju;
   5. VARAM trīs mēnešu laikā pēc koncepcijas apstiprināšanas izstrādāt un iesniegt apstiprināšanai Ministru kabinetā Valsts IKT vadītāju foruma reglamentu un tā dalībnieku sastāvu;
   6. Visām ministrijām sešu mēnešu laikā pēc koncepcijas apstiprināšanas atbilstoši IKT pārvaldības modelim savā resorā izveidot resora IKT organizācijas.
4. Lai īstenotu valsts IKT pārvaldības modeļa 2.etapa ieviešanu, VARAM 18 mēnešu laikā pēc koncepcijas apstiprināšanas izstrādāt un iesniegt apstiprināšanai Ministru kabinetā Valsts IKT pārvaldības likumprojektu.
5. VARAM nodrošināt koncepcijā noteikto valsts IKT pārvaldības uzdevumu izpildi saskaņā ar koncepcijā noteiktajām prioritātēm un termiņiem.
6. VARAM līdz 2014.gada 15.jūnijam un 2015.gada 15.jūnijam iesniegt Ministru kabinetā informatīvo ziņojumu par koncepcijas īstenošanas gaitu.
7. Noteikt, ka 2013.gadā koncepcija īstenojama VARAM piešķirto valsts budžeta līdzekļu ietvaros, vienlaikus pieļaujot, - ja tiek gatavoti grozījumi likumā „Par valsts budžetu 2013.gadam”, nepieciešamais finansējums jaunu amata vietu izveidošanai izskatāms valsts budžeta grozījumu sagatavošanas procesā kopā ar citu ministriju un centrālo valsts iestāžu pieprasījumiem atbilstoši valsts budžeta finansiālajām iespējām.
8. Jautājumu par papildu valsts budžeta līdzekļu piešķiršanu Valsts IKT organizācijas darbības nodrošināšanai izskatīt 2014. – 2016.gada vidējā termiņa budžeta projekta sagatavošanas  procesā.

Ministru prezidents V.Dombrovskis

Vides aizsardzības un

reģionālās attīstības ministrs E.Sprūdžs

Iesniedzējs:

Vides aizsardzības un

reģionālās attīstības ministrs E.Sprūdžs

Vīza:

valsts sekretārs A.Antonovs

07.01.2013 08:32

G.Ozols

67770302, [gatis.ozols@varam.gov.lv](mailto:gatis.ozols@varam.gov.lv)